ཐོལ་བྱུང་རྟོགས་པ་ཞེས་པ་ནི་དགོངས་པའི་ཡེ་ཤེས་ཐོལ་བྱུང་དུ་སྐྱེས་པའམ་རིག་པའི་ཀློང་བརྡོལ་བ་ཡང་ཟེར་བ་ཡིན།དེང་རབས་སེམས་ཁམས་རིག་པ་སྨྲ་བ་ཚོའི་ལྟ་བར།ཕྱི་ཡུལ་ངོས་འཛིན་དང་།ཕྱི་ཡུལ་དབང་དུ་བསྡུས་ཤིང་སྒྱུར་བཅོས་བྱེད་པའི་རིམ་བརྒྱུད་དུ་མིའིཀླད་པའིབྱེད་རྐྱེན་གཙོ་བོ་ཡིན་པར་བཞེད་ནས་ཀླད་པའི་དབང་ཤེས་ཀྱི་ནུས་པ་ཞེས་དམིགས་སུ་བཀར་ཡོད།དེའི་ཐད་རང་རེའི་བོད་ལུགས་གསོ་རིགརྒྱུད་བཞིའིགཞུང་ལས།དབང་པོ་ཡུལ་ལ་འཆར་བ་བྱེད་པའི་རྩ།ཀླད་པ་ལ་སྲིད་རྩ་ཕྲན་ལྔ་བརྒྱས་བསྐོར།དྲན་པའི་དབང་པོ་གསལ་བར་བྱེད་པའི་རྩ།སྙིང་ལ་སྲིད་ཅིང་རྩ་ཕྲན་ལྔ་བརྒྱས་བསྐོརཞེས་ཀླད་པའི་དབང་ནུས་ཙམ་གྱིས་མ་ཟད་སྙིང་གི་དབང་ནུས་དེ་ཡང་ཁས་ལེན་བྱས་ཡོད་ཅིང་།གཟུགས་ཅན་དབང་པོ་ལྔ་སོ་སོར་རང་གི་ཡུལ་འཇལ་བར་ནུས་པའི་ཁྱད་ཆོས་ལྡན་པ་དེ་ཐུན་མོང་མིན་པའི་བདག་རྐྱེན་ཡིན་ཞིང་དེའི་བྱེད་པ་ཡང་ཡང་དང་འཕྲད་པ་ལས་མངོན་པ་ཡིན་ཞེས་གསུངས།སྤྱི་ཚོགས་ཡར་དར་དང་དངོས་པོའི་འཚོ་བ་ཕུན་སུམ་ཇེ་ཚོགས་སུ་སོང་བ་དང་བསྟུན་མི་ནམས་ཀྱི་དབང་ཤེས་རིམ་པས་འཕེལ་སྐྱེད་བྱུང་བ།མིའི་བསམ་གཞིག་བྱེད་སྟོབས་དང་བསམ་གཞིག་བྱེད་ཚུལ་ཡར་རྒྱས་ཕྱིན་པ་ཡིན།ད་ལྟའི་དུས་སྐབས་སུ་མིའི་བསམ་གཞིག་བྱེད་ཚུལ་ཐད་ཡོངས་སུ་གྲགས་པའི་གཟུགས་བཀོད་ཀྱི་བསམ་གཞིག་དང་སྤྱི་མཚན་དུ་གྱུར་བའི་བསམ་གཞིག་བྱེད་ཚུལ་གཉིས་པོ་དེ་ཕུད།ད་དུང་ཐོལ་བྱུང་རྟོགས་པའི་བསམ་གཞིག་བྱེད་ཚུལ་ཡོད།ཐོལ་བྱུང་རྟོགས་པ་ནི་མི་ཚོས་བྱ་བར་བསམ་གཞིག་བྱེད་པའི་གཞི་རྩའི་ཐབས་ཤིག་ཡིན་པ་དང་།རྒྱུན་གཏན་འཚོ་བའི་ནང་དུ་སྤྱོད་ཡུལ་མང་ཞིང་ཕན་འདྲོང་ཆེ་བ་ཡོད།ལྷག་པར་དུ་ཕྱི་རོལ་དངོས་པོའི་གསང་གནས་བརྟོལ་བའི་ཚན་རིག་གི་རྟོག་དཔྱོད་དང་།སྤྱི་ཚོགས་ཡར་དར་ལ་སྨན་པའི་གལ་ཆེའི་ཚན་རིག་གི་གསར་གཏོད།སྟོང་སྤྱི་ཕུད་ཀྱི་འཇིག་རྟེན་ཁམས་དེའི་གཞལ་བྱ་ལྐོག་གྱུར་ལ་རྗེས་དཔག་ཚད་མས་རྟོགས་པའི་ཤེས་པ་བཅས་དེ་ཚང་མ་རིག་པ་ཐོལ་བྱུང་དུ་སྐྱེས་པའི་རྟོགས་པ་དང་འབྲེལ་བ་མེད་པ་གཅིག་ཀྱང་མེད།དེར་བརྟེན་ཐོལ་བྱུང་རྟོགས་པ་དེ་མཚན་ཉིད་རིག་པ་དང་།སེམས་ཁམས་རིག་པ།མཛེས་ཆོས་རིག་པ།བསམ་གཞིག་ཚན་རིག་སོགས་རིག་པ་སྤྱི་ཡི་སྤྱོད་ཡུལ་དུ་གྱུར་པ་ཡིན།